section_heading: Književno stvaralaštvo
paragraph_text: Četverored (1997.) je prva romaneskna obrada stradanja na Bleiburgu u domaćoj književnosti. I roman i film koji je po njemu snimljen su izazvali kontroverze; roman je u književnom smislu nešto slabije ostvarenje. Nakon Četvreoreda piše oštre satirične romane s ključem, usmjerene na ideološke protivnike. Popularna Ambra je roman-pamflet s elementima političkog trača. Fukaru (2002.) neki smještaju u tradiciju engleskih satirično-esejističkih romana iz prvih desetljeća 20. stoljeća (John Wells, George Orwell, Aldous Huxley, Evelyn Waugh), dok je drugi kritiziraju kao bazu za klevetu (Ferić, 2003.). Autor je naveo da mu je uzor za Fukaru bila tradicija američkog reporterskog romana čiji su istaknuti primjeri Capoteovo Hladnokrvno ubojstvo, Mailerova Krvnikova pjesma, Wolfeov Vatromet taštine. Roman-basna Puž (2004.) podsjeća na filozofske romane i satire Voltairea i Swifta; tematizira ljudsku puzavost i beskarakternost.